Žiedų valdovas. Žiedo brolija (2001 filmas)

Žiedų valdovas. Žiedo brolija () – 2001 m. gruodžio 19 d. kino ekranuose pasirodęs filmas, pirmasis iš trilogijos pagal Dž. R. R. Tolkino knygą „Žiedų valdovas“. Filmą režisavo režisierius iš Naujosios Zelandijos Piteris Džeksonas. Siužetas aprėpia daugumą įvykių, aprašytų pirmajame knygos tome, bei šiek tiek medžiagos iš antrojo tomo.

„Žiedų valdovas. Žiedo brolija“ visame pasaulyje uždirbo 860 700 000 JAV dolerių. Išleista videojuosta bei DVD, 2002 m. lapkričio 12 d. pasirodė speciali išplėstinė DVD versija, kurios trukmė – 208 minutės (3 valandos 28 minutės). Be gerokai ilgesnio filmo šiame DVD yra ir įvairių priedų, dokumentinių filmų bei komentarų.

Filmo tęsiniai – „Dvi tvirtovės“ ir „Karaliaus sugrįžimas“.

 Aktoriai 

 Vaidmuo  Aktorius Frodas Beginsas  Elijah Wood Gendalfas  Ian McKellen Semas Gemdžis  Sean Astin Aragornas  Viggo Mortensen Meris  Dominic Monaghan Boromiras  Sean Bean Pipinas  Billy Boyd Gimlis  John Rhys-Davies Legolasas  Orlando Bloom Galadrielė  Cate Blanchett Sarumanas  Christopher Lee Elrondas  Hugo Weaving Bilbas Beginsas  Ian Holm Arvena  Liv Tyler

 Siužetas 

Hobitas Bilbas Beginsas rengia savo 111-tojo gimtadienio Puotą. Vidury Puotos jis išnyksta ir iškeliauja, palikęs visą savo turtą sūnėnui Frodui Beginsui. Palieka jam ir Žiedą, kurį buvo radęs prieš daugelį metų oloje po kalnais. Burtininkas Gendalfas įtaria, kad Žiedas, paverčiantis mūvėtoją nematomu, nėra jau toks nekaltas, todėl pataria Frodui jį atidžiai saugoti. Išsiaiškinęs, kad tai – Vienas Žiedas, prieš kelis tūkstančius metų nukaldintas Tamsos lordo Saurono ir turintis galią valdyti kitus Galios Žiedus, Gandalfas pataria Frodui nedelsiant palikti namus. Drauge su Frodu keliauja jo sodininkas Semas, vėliau prisijungia hobitai Meris ir Pipinas. Pakeliui jie sutinka bastūną, prisistačiusį Platžengio vardu. Po susidūrimų su Nazgulais – Žiedo Šmėklomis – keliautojai pagaliau pasiekia elfų gyvenvietę Rivendeilą. Čia įvyksta pasitarimas, kuriame Frodas paskiriamas Žiedo Nešėju: vienintelis būdas sunaikinti Žiedą, kurio jau ieško Sauronas, – įmesti jį Lemties Žiotis, Mordore, pačioje Saurono valdų širdyje. Frodą lydės Žiedo Brolija: hobitai Semas, Pipinas ir Meris, išminčius Gandalfas, žmonės Aragornas (Platžengys) ir Boromiras, nykštukas Gimlis bei elfas Legolasas. Neturėdami kito kelio, jie priversti eiti per apleistą nykštukų kasyklą Morają. Čia dvikovoje su ugnies demonu Balrogu Gandalfas krenta į prarają. Likusi brolija prislėgta išeina iš kasyklų kitoje kalnų pusėje ir pasiekia elfų gyvenvietę Lorieną. Po viešnagės pas valdovus Galadrielę ir Keleborną brolija didžiąja upe Anduinu traukia toliau. Išsilaipinusius saloje juos užpuola orkai. Boromiras žūva, o brolija skyla: Frodas su Semu keliauja į Mordorą, o Aragornas, Legolasas ir Gimlis vejasi orkus, pagrobusius Merį su Pipinu.

 Knygos ir filmo skirtumai 

Kadangi „Žiedų valdovas“ gausus įvykių bei personažų, scenarijaus autoriams teko nelengva užduotis visa tai sutalpinti į filmą. Kai kurie knygos epizodai buvo pakeisti ar išmesti. Ne visi pakeitimai patenkino ištikimus knygos gerbėjus. Tarp Tolkino gerbėjų atsirado vadinamųjų „puristų“, kurie skeptiškai žiūrėjo į filmą, teigė, kad jis niekada tinkamai neperteiks Tolkino kūrybos.

 Filmo prologe trumpai papasakojamas kitos knygos – „Hobito“ siužetas bei „Žiedų valdovo“ įvykių priešistorė.
 Gerokai sumažinta nuotykių, kuriuos hobitai patyrė keliaudami iš Hobitono į Brylių. Stambiausias išbrauktas epizodas – susitikimas su Tomu Bombadilu.
 Daugiausia pasipiktinimo sukėlė Arvenos vaidmens išplėtimas. Knygoje elfė Arvena minima vos pora kartų, nors iš kitų šaltinių apie ją žinoma kiek daugiau. Piteris Džeksonas teigė norėjęs parodyti Arveną, kokia ji aprašoma „Žiedų valdovo“ prieduose. Tačiau didžiausias nukrypimas nuo knygos siužeto buvo ne meilės linijos išplėtojimas, o tai, kad Arvena, o ne elfas, vardu Glorfindelis, sutinka hobitus ir Aragorną miškuose, nuveja nazgulus ir pargabena Frodą ant žirgo į Rivendeilą.

 Apdovanojimai 

Filmas gavo per 60 įvairių apdovanojimų visame pasaulyje. Svarbiausi iš jų:

 2002 m. filmas laimėjo 4 Oskarus (buvo nominuotas trylikai): už operatoriaus darbą, vaizdo efektus, grimą ir garso takelį. Kitos kategorijos, kurioms filmas buvo nominuotas: geriausias antrojo plano aktorius (Ian McKellen), geriausios dekoracijos, geriausias kostiumų dizainas, geriausias režisierius, geriausias montažas, geriausia daina (Enya „May it be“), geriausias filmas, geriausia garso režisūra ir geriausias scenarijus pagal knygą.
 BAFTA apdovanojimuose 2002 m. gavo žiūrovų simpatijas bei apdovanojimus už geriausią filmą, geriausius vaizdo efektus ir geriausią grimą bei šukuosenas. Piteris Džeksonas gavo David’o Lean’o prizą už režisūrą.
 2002 m. buvo nominuotas keturiems Auksiniams gaubliams.
 2003 m. kompozitorius Howard Shore gavo Grammy už filmo garso takelį.
 2002 m. gavo Hugo apdovanojimą kaip geriausias fantastinis filmas.
 2002 m. MTV filmų apdovanojimuose prizus gavo filmas ir geriausias debiutantas – Orlando Bloom.

 Nuorodos 

 Oficialus trilogijos puslapis
 TORN – žinomas puslapis ir gerbėjų bendruomenė.

Kategorija:2001 filmai
Kategorija:Filmai pagal Tolkiną
Kategorija:Žiedų valdovas